Hvert år dør 50 danskere for tidligt, alene fordi de har indåndet sundhedsskadelig kvælstofdioxid, NO2. Det viser en spritny rapport fra Det Europæiske Miljøagentur, som sætter antal på dødsfaldene, mens debatten om dieselbilernes voldsomme NOx-udslip er på sit højeste oven på VW-skandalen.

Der findes ingen forurening, hvor sundhedsskaderne er så godt dokumenteret som luftforurening. Det sætter rapporten fra miljøagenturet en tyk streg under, når den konkluderer, at i alt 430.000 europæere i 2012 afgik ved døden for tidligt, fordi de indåndede skidt, møg og skadelige gasser.

Alene i Danmark dør 3.000 for tidligt hvert år som følge af luftforurening, viser rapporten. Langt den største synder er stadig partikler, hvor brændeovne er den største, indenlandske kilde til forureningen. Partikler stod for 2.900 for tidlige dødsfald i 2012 herhjemme, viser rapporten.

Læs også: Brændeovne udleder totalt set lige så mange partikler som bilerne i København

Det er ofte fremhævet, at skadevirkningerne af NO2 og partikler går hånd i hånd, og at det er vanskeligt at skelne effekterne af de to. Men det gør miljøagenturet alligevel. Dermed sætter de et nøjagtigt antal på for tidlige dødsfald som følge af NO2-forureningen - 72.000 i EU-landene til sammen.

Vejtrafikken er, konkluderer agenturet, kilde til 40 procent af NOx-forureningen i Europa. Forureningen bliver målt over hele kontinentet, og den falder generelt, men det går langsomt, særligt for NO2. Det skyldes, at NO2 udgør en stadig større andel af NOx-udslippet, netop fordi der kommer så meget fra dieselbilerne. De er skyld i, at en stadigt større andel af NOx’en er NO2 og en stadigt mindre del er NO.

Adskillige undersøgelser har vist, at selv helt nye dieselbiler udleder syv gange mere NOx, end normerne tillader. Det skyldes ikke blot direkte svindel med testen som i VW’s tilfælde, men også at testene simpelthen ikke afspejler kørsel i virkelig trafik.

Læs også: Nye dieselbiler forurener syv gange mere end de er godkendt til

En ny test under kørsel ude på vejene skal afhjælpe den situation, men EU-landene har udskudt kravet til 2018, samtidig med at udslipsgrænsen blev hævet.

Det slagsmål går miljøagenturet ikke ind i, men konstaterer, at WHO’s grænseværdi for NOx blev overskredet i hele 19 af 28 medlemslande. Det gælder også i Danmark, hvor målestationen står på H.C. Andersens Boulevard i København. Her har grænseværdien i årevis været overskredet, og nu vil Miljøstyrelsen til stor fortrydelse for Københavns Kommune flytte stationen længere væk fra vejbanen.

I alt bor ni procent af alle byboere i EU i områder, hvor grænseværdien for NO2-forurening er overskredet. 93 procent af alle målinger af overskridelser er desuden foretaget nær veje, viser rapporten.

‘Resultaterne viser, at NO2-koncentrationerne fortsat skal reduceres betragteligt i store dele af Europa (fokuseret på trafik og bymæssig bebyggelse), hvis den årlige grænseværdi skal overholdes,’ skriver Miljøagenturet.

Læs også: Dieselbilernes svineri tog livet af den københavnske miljøzone

Direktør Hans Bruyninckx fremhæver i pressemeddelelsen om rapporten, at luftforureningen også har ’betragtelig økonomisk betydning’, fordi den øger udgifterne til sundhedsvæsnet og reducerer de ramte borgeres arbejdsevne.

»Selv om der har været konstante forbedringer de seneste årtier, rammer luftforureningen stadig europæernes folkesundhed, og den sænker deres livskvalitet og forventede levealder,« fremhæver han.